Mad et par gange om måneden, medicin, sundhedsforsikring, tandlægeregninger, besøg hos kiropraktor og en lav husleje i forældrekøbslejligheden på Amager. Måske en vinterjakke i ny og næ. Det er nogle af de ting, 23-årige franskstuderende Laura Bech Hansen får støtte til af sine forældre.

26-årige Esben Østergaard Hansen, der læser sin kandidat på DTU, fik økonomisk støtte af sine forældre, da en længere periode med sygdom betød, at han løb tør for SU, mens han læste sin bachelor.

De to er dermed nogle af de studerende, der får økonomisk opbakning fra forældre, mens de er under uddannelse.